Збуњена бајка (едукативно позориште)

**ЛИЦА:**

КОВИЉКА

СТАРИ ВУЈАДИН

КАТА

ПЕПЕЉУГА

АЛИСА

ЖАБАЦ

ГРДАНА

СПИКЕРКА/ТРАВАРКА

СПИКЕР/МАЛИ ПРИНЦ

ГРИНЕТА

ГЛЕДАОЦИ МУЖ ИВАН И ЖЕНА КАТАРИНА

ДОКТОР ТЕСЛА

БРАНИСЛАВ И ПЕРСА

КРИСТИНА ЈЕВТИЋ

ТЕСЛИН ПОМОЋНИК

ВИЛХЕМ ГРИМ

**СЦЕНА 1:** *На сцену утрчава Катарина, џогира по сцени, ради вежбе, слуша музику. Улази њен муж у пиџами сав слуђен са даљинским управљачем. Покушава да пронађе канал који ће да гледа.*

ИВАН: Женче, ај скувај ми једну слађу, принеси пикслу, направи кокице...

КАТАРИНА: Иди кyпи кафу па ћу ти скувати, пикслу сам бацила, смучило ми се да перем за тобом. Остави ме на миру, немам времена, видиш да вежбам.

ИВАН: Види ове... Шминкају се а појма немају... Мојa жена се уопште не шминка а лепа је као шаргарепа.

(*Жена га оштро погледа са припремљеном оклагијом*)

ИВАН: Овај, лепа је као уписана.

КАТАРИНА: Да, лепа сам, него шта него сам лепа, а не комшиница Перса и њене криве штикле.

ИВАН Изгледа да ћу морати да гледам јутрањи програм

КАТАРИНА: Ужас!

СПИКЕР: Драги наши збуњитељи и збуњитељке, добро дошли у јутарњи програм драге нам Збуњовизије!

СПИКЕРКА: Хајде да погледамо шта се дешава у Збуњограду.

АЛИСА: У једном малом граду Збуњограду живели су стари Вујадин и Ковиљка. Имали су кћерку Кату. А каква је Ката сазнаћемо сада.

КОВИЉКА: (*пева и чисти*) Запевала сојка птица, мисли зоооора јеее, устај Като.... Буди се Като!

КАТА: Не могу, поспана сам.

КОВИЉКА: Хајде, буди се, треба да средимо кућу, долазе нам гости на журку.

КАТА: Не могу, убола сам се на вретено. И чекам принца да ме пробуди. Зар никада ниси чула за бајку о Трновој Ружици, а моја судбина је баш као њена?

КОВИЉКА: Та девојка никада није волела да ради. Каква лењивица!!! (*Трчи код старог Вујадина*.) О мужу мој, обистинило се Грданино проклество. Наша Ката је заспала. Убола се на вретено.

СТАРИ ВУЈАДИН: (*скаче и вади мач*) Не лудуј жено, зар нисам наредио да се спала сва вретена у нашем краљевству?

КОВИЉКА: (*забринуто*) Па, јеси.

СТАРИ ВУЈАДИН: Да није узела какав наркотик? Цигару неку? Хајде позови њену добру вилу Гринету можда ће она знати како да решимо проблем.

КОВИЉКА: (*зове Гринету*) Хало, Гринета, јеси ли то ти?

ГРИНЕТА: Ја сам, шта Вам треба?

КОВИЉКА: Да ли би могла да одмах дођеш код нас?

ГРИНЕТА: Нaравно, могу. Долазим! (У*трчава на сцену са телефоном у руци.*)

КОВИЉКА: Наша Ката је запала. Шта се десило синоћ на журци?

СТАРИ ВУЈАДИН: Да није попила нешто?

ГРИНЕТА: Попила је.

СТАРИ ВУЈАДИН: Попила!?

ГРИНЕТА: Па, попила је сок од јабуке.

СТАРИ ВУЈАДИН: Иии?

ГРИНЕТА: И играла се са неком чудном справом, округла је, врти се и има иглу.

КОВИЉКА: Врееетено! (*забринуто*)

ГРДАНА: Да, да, вретено!

СТАРИ ВУЈАДИН: Позовите све јатаке моје код којих сам зиме зимовао и благо остављао... Овај, какво благо? Какво благо? (*пита све, чак и оне на ТВ*) Ах да, то није та представа. Позовите све жабе!! Какве жабе? Зашто сви спомињу жабе?

ЖАБА: Жабе, ја будан спавам и крекећем. Пазите крекећем.(*вади огледало*) О, па ја сам жаба!!! Ужас! (*пада на под*)

СТАРИ ВУЈАДИН: Зови чувену Краварку Траварку са Проклетија. Можда она може да помогне.

ТРАВАРКА: (*улази*) Звали сте ме?

ВУЈАДИН и КОВИЉКА: Ми? Нисмо Вас звали? (*зачуђено*)

КАТА: (*устаје на тренутак*) Да, звали смо Вас.

СТАРИ ВУЈАДИН: Шта да кажем. (*опет збуњен*)

ТРАВАРКА: Треба да кажете да се она убола на вретено и да је заспала. Скуваћу јој ја чорбу.

КАТА: (*опет устаје*) Мрзим чорбу.

КОВИЉКА: Она не воли чорбу. Морали смо да јој уплаћујемо целодневну исхрану у Меку.

ТРАВАРКА: Добро, добро, ставићемо хајдучку траву и нану, онда мајчину душицу, вилину траву, а требаће ми и жабљи батаци.

ЖАБА: Жабљи батаци! (К*рекеће и одлази.*)

КАТА: Ако је са месом, онда може и чорба.

ТРАВАРКА: И добро је укрчкајте.

ГРДАНА: (*посматра из прикрајка*) Ма, какве траварке, какве чорбе, моја клетва је ненадмашна, нико је неће спасити. Ха ха ха!

ТРАВАРКА: Док се чорба крчка...

МАЛИ ПРИНЦ: Док се чорба крчка...

(*Жаба ускаче у чорбу и преврће лонац*.)

СПИКЕРКА: Е више се не крчка. Пропао је експеримент.

*Сви певају и играју:* Пустите је нека спава, нека спава, спава, спава, нека спава...

КАТА: (*опет устаје*) Па, стварно ме пустите да спавам. Будите људи а не биљоједи.

ГРДАНА: Aааа! Хоћеш да спава? Е, сад ћеш да спаваш. (О*крене се неколико пута око себе и све зачара да спавају*)

МАЛИ ПРИНЦ: Каква је ово планета? Свуда прљаво, паучина, израстао коров, а имају девојку за удају. Никад се она неће удати!

КАТА: Ма, нееемој, удаћу се ја. И то за принца, само чекам да дође

МАЛИ ПРИНЦ: Моја планета је сасвим другачија. На њој постоји ружа, лисица и овца. Покушајте да заштите ружу од овце и овцу од лисице, ако то успете, успећете све.

СПИКЕРКА: Мој колега је пао са метеорита 212.

СПИКЕР: Видимо да у Збуњограду сви спавају. Да погледамо шта на то утиче. Да није клима?

ЖАБА: Клима!? Шта је клима?

(*Грдана све пробуди пуцкетањем прстију*)

СВИ: Карактеристично поднебље, средње временско стање или просечно стање свих метеролошких елемената неке области, земље или континета током дужег временског периода је клима.

(*из публике*) Треба да вас је срамота, сви ће вам се смејати, не каже се метеролошких већ метеоролошких.

ЖАБАЦ: Ма, није важно како се каже важно је да је клима.

ПЕПЕЉУГА: (Б*рише све по кући, екран телевизора*)

СПИКЕРКА: Ова девојка је вредна, она ће се сигурно удати, и то у поверењу за њеног принца (*показује у правцу Кате*).

КОВИЉКА: (*налети на Пепељугу*) Шта ћеш ти овде?

ПЕПЕЉУГА: Зар ми ниси рекла да обришем 500 квадратних метара стакла? Дошло ми је да све полупам!

КОВИЉКА: (*гледа стопала своје кћерке и примећује да је без једне ципеле*) О, кћери моја, где је теби ципела твоја?

ПЕПЕЉУГА: Изгубила сам је ономад кад си ме послала код баке да јој однесем колаче.

КОВИЉКА: Ја? Кад сам те послала .

ПЕПЕЉУГА: Па онда када си ме послала да ме поједе вук.

(*Ковиљка* *сва у чуду колута очима*.)

АЛИСА: Ово је мени чудно, да Пепљуга иде да носи болесној баки колаче, а да мајка шаље ћерку да је поједе вук и да се понаша као маћеха. Хм... Осећам се као да сам у земљи чуда.

СПИКЕРКА: Хајде да погледамо шта се дешава у Грданином замку.

ПЕПЕЉУГА: (*улеће у Грданину кућу*) О, драга Грдана!

ГРДАНА: Марш напоље и куцај! Ова данашња омладина је неваспитана. Осим што не знају какве чини, не знају ни да се пристојно понашају кад уђу у какву кућу.

ПЕПЕЉУГА: (*куца на врата*) О, драга Грдана, дошла сам да те молим да скинеш клетву са моје сестре.

ГРДАНА: Да ли сте ви нормални? Ако нисте, бар се понашајте као да јесте. Ја сам толико времена и чаролија утрошила на ту клетву, а сад да је скидам. Не долази у обзир. НЕ, НЕ, НЕ и НЕ!

(*Пепељуга истрчава и налети на Бранислава и Персу, који седе и нешто једу.*)

ПЕПЕЉУГА: Гле, Бранислав и Перса! Хоћете ли да ми помогнете?

БРАНИСЛАВ: Остави нас на миру, имамо ми сад паметнијег посла.

ПЕПЕЉУГА: Шта радите? Учите математику?

ПЕРСА: Не, управо смишљамо како да се убијемо? (*врти косу*)

ПЕПЕЉУГА: Да се убијете? Зашто да се убијете?

АЛИСА: (*публици*) Да ли су ово Ромео и Јулија?

ПЕПЕЉУГА: Ма какви Ромео и Јулија. То су Бранислав и Перса из нашег комшилука.

АЛИСА: Ааааа, чула сам ја за њих али нисам знала да живе у мом комшилуку. Бранслав и Перса су се волели и одлучили да остану заједно и на оном свету. Зато су решили да се убију.

БРАНИСЛАВ: Мислили смо ми и раније да се убијемо, али нам се није уклапало у распоред.

ПЕПЕЉУГА: Што вам се не уклапа? Убијете се сад, кад сте толико луди.

БРАНИСЛАВ: Не можемо, ја имам утакмицу.

ПЕРСА: А ја имам часове балета, и добићемо неоправдане.

ПЕПЕЉУГА: Па, јес', глупо је да се убијете без дозволе.

БРАНИСЛАВ: Ма каква дозвола! Ово је слободна земља. Могу да се убијем кад хоћу, како хоћу и чиме хоћу. (*мало размишља*) А што, у ствари, да се убијем. Заљубићу се сутра у другу.

СПИКЕР: Ево, на пример ја. Ја сам заљубљен у самог себе и шта ми фали?

ГЛЕДАЛАЦ ИВАН: Ништа ти не фали. Залиј нарцисе.

ПЕРСА: И ја ћу се заљубити сутра у другог.

СПИКЕР: И ја ћу се поново заљубити. Али, у СЕБЕ.

ВУЈАДИН: Имао сам записан број чувеног доктора Тесле. Жено, донеси тефтер. (*Окреће број*.)

ТЕСЛА: (*гледа број и говори*) Види овог, јавља се само кад му нешто треба, али ипак ћу се јавити, можда је у невољи.

СТАРИ ВУЈАДИН: Ало, друже, можеш ли да дођеш?

ТЕСЛА: Не могу, у неком само послу, али ћу ипак доћи.

(*Улази Тесла са помоћником*.)

ТЕСЛА: Добар дан. Шта овде имамо? Шта се десило?

СТАРИ ВУЈАДИН: Друже, учини нешто. Наша кћер је заспала и не можемо да је пробудимо.

ТЕСЛА: (*прегледа Кату*) Према мом стручном прорачуну, а богами и стручној дијагнози, она спава.

СТАРИ ВУЈАДИН: Па, знамо и ми да спава. Него не можемо да је пробудимо? Види! (*драма Кату*)

ТЕСЛА: Да пробамо електро-шоковима?

СТАРИ ВУЈАДИН: Шта је то?

ТЕСЛА: Ма, пусти друже, није то за тебе. То ми, доктори, знамо. Него, биће ми потребан један акумулатор, много каблова, штипаљке... Да, написаћу ја пројекат. Него, `ајде да пробамо овако. (*Приноси штипаљке*.)

КАТА: (*устаје*) Ма, идите ви будите неког другог, ја чекам принца.

ТЕСЛА: Каквог принца?

КОВИЉКА: Спомиње неког принца и Трнову Ружицу.

ТЕСЛА: Ааааа, позната ми је та прича.

СТАРИ ВУЈАДИН: О чему се ту ради?

ТЕСЛА: То је прича о девојци која се убола на вретено и пала стогошњи сан. Када се навршило тих сто година, дошао је принц и пробудио је. Него, најбоље је да се вратим за сто година, а дотле, ћу ваљда и пројекат завршити. (*тапше Вујадина по рамену*)

(*Тесла одлази, родитељи шетају, очајни што не могу ништа да учине.*)

СПИКЕР: Погледајте ове очајне родитеље. Како да им помогнемо? Драги збуњитељи, ако неко од вас зна како да помогне, јавите нам се на телефон 234 786.

ТРАВАРКА: Цена позива само 100 динара + ПДВ

(*Гледаоци се јављају*)

КАТАРИНА: Мене занима, ко вас тако лепо шминка.

СПИКЕРКА: Мене? Ја се уопште не шминкам!

ТЕСЛА: Хало, добар дан. Зовем поводом огласа за акумулатор.

СПИКЕР: Какви, бре, огласи! Погрешили сте број.

ТЕСЛА: (*говори помоћнику*) Треба ми нов за још један електо-шок.

ГРИНЕТА: Да ли је то број 234 786?

СПИКЕРКА: Да, да. То је број 6683!

ГРИНЕТА: Предлажем љуте папричице.

СПИКЕРКА: Какве папричице? Она је љута и без папричица, а уосталом имамо их ми под прозорим колико хоћете. Можемо и вама да позајмимо мало.

ГРИНЕТА: Не треба, хвала.

ГЛЕДАЛАЦ: Да ли је потребна помоћ породици?

СПИКЕРКА: А, неее, сви су овде срећни и задовољни.

ГРДАНА: Добар дан, ја желим да помогнем овој јадној породици. Ја сам баштованка и живим у близини Збуњограда. Имам предивне јабуке које лече све. Свако ко поједе јабуку биће здрав ко дрен.

ТРАВАРКА: Ко Здравкоооо Чолић?

ГРДАНА: Ма, какав Здравко. Кажем, Ката ће бити здрава.

СПИКЕРКА: Али, она није болесна. Она спава и не можемо да је пробудимо.

ГРДАНА: Ааааааааа, да је пробудите! Па, моје јабуке лече и спавање.

СПИКЕРКА: Можете онда да одете код наших забринутих родитеља.

ГРДАНА: (*Скида вештичје одело, облачи се као баштованка, са корпом пуном јабука, у последњем моменту примети да су јој остале рукавице на рукама*.) Рукавице! Умало да ме открију. Е, неће моћи!!! (*скида рукавице*)

(*Грдана долази са корпом пуном јабука и нуди је родитељима*) Добар дан, ја сам баштованка и дошла сам да вам понудим своје јабуке.

АЛИСА: Станите!!! Станите!!! Ово ништа не ваља. Идемо још једном!!

(*Сви се враћају уназад на почетна места.*)

ГЛЕДАЛАЦ: Акција!!!!

АЛИСА: У једном малом граду живели су Стари Вујадин и Ковиљка, који су имали кћер Кату. А каква је Ката, сазнаћемо сада.

КОВИЉКА: (*пева*) Устај Като, устај злато, спремај дарове...

КАТА: (*буди се, зева*) Ах, какав леп дан... Мамице, дај да ти помогнем. (*Узима метлу и почиње да чисти и пева*.) Запевала сојка птица....

ВИЛХЕМ ГРИМ: Искрено да вам кажем, ову причу нисам овако замишљао, али напредак је чудо. Одох сад.

КРАЈ

Аутор текста: мр Снежана Алексић

ОШ Радојка Лакић, Београд

Представа реализована ангажовањем ученика четвртог разреда на првом Савсковеначком Урбан Фесту 2007. године. Награђена је представа, текст и режија.